Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 850/98 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar /* COM/2012/0432 final - 2012/0208 (COD) */





MEMORANDUM TA’ SPJEGAZZJONI 1.1. KUNTEST TAL-PROPOSTA It-Trattat dwar il-Funzjonament tal-Unjoni Ewropea (TFUE) jagħmel distinzjoni bejn is-setgħat iddelegati lill-Kummissjoni biex tadotta atti mhux leġiżlattivi ta’ applikazzjoni ġenerali biex jissupplimentaw jew jemendaw ċerti elementi mhux essenzjali tal-att leġiżlattiv kif stipulat fl-Artikolu 290(1) tat-TFUE (atti ddelegati), u s-setgħat mogħtija lill-Kummissjoni biex tadotta kundizzjonijiet uniformi għall-implimentazzjoni tal-atti legalment vinkolanti tal-Unjoni kif stipulat fl-Artikolu 291(2) tat-TFUE (atti ta’ implimentazzjoni). Fir-rigward tal-adozzjoni tar-Regolament (UE) Nru 182/2011, il-Kummissjoni għamlet l-istqarrija li ġejja: "Il-Kummissjoni se tgħaddi biex teżamina l-atti leġiżlattivi kollha li jinsabu fis-seħħ u li ma ġewx adattati għall-proċedura regolatorja bi skrutinju qabel ma daħal fis-seħħ it-Trattat ta' Lisbona, sabiex tivvaluta jekk jeħtieġx li dawk l-istrumenti jiġu adattati għar-reġim tal-atti ddelegati li ddaħħal permezz tal-Artikolu 290 tat-Trattat dwar il-Funzjonament tal-Unjoni Ewropea. Il-Kummissjoni se tagħmel il-proposti xerqin mill-aktar fis possibbli, u mhux aktar tard mid-dati msemmijin fil-kalendarju indikattiv li jinsab anness ma' din id-dikjarazzjoni”.[1] F'dan il-kuntest ir-Regolament (KE) Nru 850/98 jeħtieġ li jiġi allinjat mar-regoli l-ġodda tat-TFUE. Is-setgħat li huma attwalment mogħtija lill-Kummissjoni minn dak ir-Regolament għandhom jiġu kklassifikati mill-ġdid f’setgħat iddelegati u implimentattivi. Għalhekk il-Kummissjoni għandha tingħata s-setgħa li tadotta atti ddelegati fir-rigward tad-diviżjoni tar-reġjuni f'żoni ġeografiċi, biex temenda r-regoli għall-użu ta' kumbinazzjonijiet ta’ daqsijiet tal-malji u biex tistabbilixxi regoli għall-kisba tal-perċentwali tal-ispeċijiet fil-mira meħuda minn iktar minn bastiment tas-sajd wieħed sabiex ikun żgurat li tali kompożizzjonijiet tal-qbid jiġu rrispettati mill-bastimenti kollha involuti fl-operazzjoni tas-sajd. Bl-istess mod, il-Kummissjoni għandha tingħata s-setgħa li tfassal regoli dwar deskrizzjonijiet tekniċi u metodu tal-użu ta' mezzi awtorizzati li jistgħu jitwaħħlu max-xibka tas-sajd, u li ma jfixklux jew inaqqsu l-fetħa effettiva tal-malja tax-xibka. Il-Kummissjoni għandha wkoll tingħata s-setgħa li tadotta miżuri dwar il-kundizzjonijiet li taħthom ċerti bastimenti għandhom jitħallew jużaw xbieki tat-tkaxkir bit-travu, il-metodu għall-kejl tal-qawwa tal-magna u d-dimensjonijiet tal-irkaptu u miżuri mfassla sabiex jindirizzaw tibdil fl-istatus tal-konservazzjoni tal-istokkijiet tal-ħut b'effett immedjat. Bl-istess mod il-Kummissjoni għandha tingħata s-setgħa biex tadotta atti ta’ implimentazzjoni dwar regoli tekniċi għall-kejl tad-daqsijiet tal-malji, tax-xbieki b’malji kwadri u tal-ħxuna tal-ispag, regoli tekniċi dwar il-manifattura tal-materjali tax-xbieki, l-elenkar ta' mezzi li jistgħu jostakolaw jew inkella jnaqqsu l-fetħa effettiva tal-malji f'xibka tas-sajd, it-trażmissjoni tal-listi ta' bastimenti li nħarġilhom permess speċjali tas-sajd għall-użu tax-xbieki tat-tkaxkir bit-travu, regoli tekniċi dwar il-kejl tal-qawwa tal-magna u d-dimensjonijiet tal-irkaptu, miżuri dwar l-obbligu tal-Istati Membri biex ikun żgurat li l-livelli tal-isforzi tas-sajd ma jinqabżux u miżuri temporanji meta il-konservazzjoni tal-istokkijiet tal-organiżmi tal-baħar titlob azzjoni immedjata. 2.2. RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Ma kienx hemm bżonn ta’ konsultazzjoni ma’ partijiet interessati jew ta' valutazzjoni tal-impatt. 3.3. ELEMENTI LEGALI TAL-PROPOSTA · Sommarju tal-azzjoni proposta · L-azzjoni ewlenija hija li jiġu identifiki s-setgħat mogħtija lill-Kummissjoni fir-Regolament tal-Kunsill (KE) Nru 850/98 u li dawn jiġu klassifikati bħala setgħat iddelegati jew setgħat ta' implimentazzjoni. · Bażi legali L-Artikolu 43(2) tat-Trattat dwar il-Funzjonament tal-Unjoni Ewropea, · Prinċipju tas-sussidjarjetà Il-proposta taqa’ fil-kompetenza esklussiva tal-Unjoni Ewropea. · Prinċipju tal-proporzjonalità Il-proposta qed temenda miżuri li diġà jeżistu fir-Regolament (KE) Nru 850/98, u għaldaqstant ma tqanqal l-ebda tħassib dwar il-prinċipju tal-proporzjonalità. · Għażla ta’ strument L-istrument propost: Regolament tal-Parlament Ewropew u tal-Kunsill. Mezzi oħra ma jkunux xierqa minħabba r-raġuni li ġejja: Regolament irid jiġi emendat b’Regolament. 4.4. IMPLIKAZZJONI BAĠITARJA Din il-miżura ma tinvolvi l-ebda nefqa addizzjonali għall-Unjoni. 2012/0208 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 850/98 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Filwaqt li jaġixxu skont il-proċedura leġiżlattiva ordinarja, Billi: (1)(1) Ir-Regolament tal-Kunsill (KE) Nru 850/98[2] jagħti setgħat lill-Kummissjoni sabiex timplimenta xi wħud mid-dispożizzjonijiet ta’ dak ir-Regolament. (2)(2) Bħala konsegwenza tad-dħul fis-seħħ tat-Trattat ta’ Lisbona, ċerti setgħat mogħtija skont ir-Regolament (KE) Nru 850/98 jeħtieġu jkunu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea. (3)(3) Sabiex jiġu applikati ċerti dispożizzjonijiet tar-Regolament (KE) Nru 850/98, is-setgħa biex jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward ta’ dan li ġej: – id-diviżjoni tar-reġjuni f'żoni ġeografiċi; – l-emendar tar-regoli li jikkonċernaw il-kundizzjonijiet għall-użu ta' ċerti kumbinazzjonijiet ta' daqsijiet tal-malji; – l-adozzjoni ta’ regoli dettaljati sabiex tinkiseb il-perċentwali ta' speċijiet fil-mira meħuda minn iktar minn bastiment tas-sajd wieħed, sabiex ikun żgurat li dawn il-perċentwali jiġu rrispettati mill-bastimenti kollha involuti fl-operazzjoni tas-sajd; – l-adozzjoni ta’ regoli dwar id-deskrizzjonijiet tekniċi u l-metodu tal-użu ta' mezzi awtorizzati li jistgħu jitwaħħlu max-xibka tas-sajd, u li ma jfixklux jew inaqqsu l-fetħa effettiva tal-malja tax-xibka; – il-kundizzjonijiet li l-bastimenti li jaqbżu t-tul totali ta' tmien metri għandhom jissodisfaw sabiex jingħatalhom il-permess li jużaw xbieki tat-tkaxkir bit-travu f'ċerti ilmijiet tal-Unjoni; – miżuri mfassla sabiex jindirizzaw reklutaġġi żgħar jew kbar mhux mistennija ta’ ħut li għadu qed jikber, bidliet fil-mudelli ta’ migrazzjoni jew kwalunkwe bidla oħra fl-istatus tal-konservazzjoni tal-istokkijiet tal-ħut, b'effett immedjat. (4)(4) Huwa ta’ importanza partikolari li l-Kummissjoni twettaq konsultazzjonijiet xierqa matul ix-xogħol ta’ tħejjija tagħha għall-adozzjoni tal-atti ddelegati, inkluż f'livell ta' esperti. (5)(5) Il-Kummissjoni, fil-preparazzjoni u t-tfassil tal-atti ddelegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (6)(6) Sabiex ikunu żgurati kundizzjonijiet uniformi għall-implimentazzjoni tad-dispożizzjonijiet tar-Regolament (KE) Nru 850/98 għandhom jingħataw setgħat implimentattivi lill-Kummissjoni dwar li ġej: – ir-regoli tekniċi għall-kejl tad-daqsijiet tal-malji; – ix-xbieki bil-malji kwadri u l-ħxuna tal-ispag; – ir-regoli tekniċi relatati mal-manifattura tal-materjali tax-xbieki; – l-elenkar ta' mezzi li jistgħu jostakolaw jew inkella jnaqqsu l-fetħa effettiva tal-malja f'xibka tas-sajd; – it-trażmissjoni tal-listi ta' bastimenti li jkun inħarġilhom permess speċjali tas-sajd għall-użu tax-xbieki tat-tkarkir bit-travu; – ir-regoli tekniċi relatati mal-kejl tas-saħħa tal-magna u d-dimensjonijiet tal-irkaptu; – l-obbligu tal-Istati Membri biex ikun żgurat li l-livelli tal-isforzi tas-sajd ma jinqabżux f'ċerti żoni tad-Diviżjoni IXa tal-ICES, u – miżuri temporanji fejn il-konservazzjoni ta stokkijiet ta’ organiżmi tal-baħar titlob azzjoni immedjata. (7)(7) Is-setgħat ta' implimentazzjoni mogħtija lill-Kummissjoni, minbarra dawk dwar l-obbligu tal-Istati Membri li jiżguraw li l-livelli tal-isforzi tas-sajd ma jinqabżux f'ċerti żoni tad-Diviżjoni IXa tal-ICES, għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni[3]. (8)(8) Ir-Regolment (KE) Nru 850/98 għandu għaldaqstant jiġi emendat skont dan, ADOTTAW DAN IR-REGOLAMENT: Artikolu 1 Ir-Regolament (KE) Nru 850/98 huwa emendat kif ġej: (1) Fl-Artikolu 2, il-paragrafu 3 huwa sostitwit b'dan li ġej: "3. Ir-reġjuni msemmija fil-paragrafu 1 jistgħu jinqasmu f'żoni ġeografiċi, b'mod partikolari fuq il-bażi tad-definizzjonijiet imsemmija fil-paragrafu 2. Il-Kummissjoni għandha tingħata s-setgħa li tadotta atti ddelegati skont l-Artikolu 48a dwar id-diviżjoni tar-reġjuni f'żoni ġeografiċi għall-iskop li jiġu identifikati żoni ġeografiċi fejn japplikaw miżuri ta’ konservazzjoni tekniċi speċifiċi. " (2) L-Artikolu 4 huwa emendat kif ġej: (a) Fil-paragrafu 4, jiżdied il-punt (c) li ġej: "(c) Il-Kummissjoni għandha tingħata s-setgħa li tadotta atti ddelegati skont l-Artikolu 48a biex temenda l-Anness X u l-Anness XI, sabiex tiżdied il-protezzjoni tal-ħut li għadu qed jikber fil-kuntest tal-konservazzjoni tal-istokkijiet tal-ħut. " (b) Fil-paragrafu 5, il-punt (b) huwa sostitwit b’dan li ġej: "(b) Il-Kummissjoni għandha tingħata s-setgħa li tadotta atti ddelegati skont l-Artikolu 48a dwar il-metodu ta' kalkolu tal-perċentwali tal-ispeċijiet fil-mira u ta' speċijiet oħrajn li jinżammu abbord, meta dawn jinqabdu b'xibka jew bi xbieki rmunkati simultanjament minn iktar minn bastiment tas-sajd wieħed, u l-metodu ta' verifika biex ikun żgurat li kwalunkwe bastiment tas-sajd involut fl-operazzjoni tas-sajd konġunta li jżomm il-ħut abbord ikun konformi mal-perċentwali tal-ispeċijiet kif stabbiliti fl-Annessi I sa V." (c) Il-paragrafu 6 huwa sostitwit b’dan li ġej: "6. Ir-regoli tekniċi għall-kejl tad-daqsijiet tal-malji, inkluż għal skopijiet ta' kontroll, għandhom jiġu ddeterminati permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (3) Fl-Artikolu 7, għandu jiżdied il-paragrafu 8 li ġej: "8. Ir-regoli tekniċi għall-kejl tax-xbieki b’malji kwadri, inkluż għal skopijiet ta' kontroll, għandhom jiġu ddeterminati permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (4) Fl-Artikolu 8, għandu jiżdied il-paragrafu 4 li ġej: "4. Ir-regoli tekniċi dwar il-kejl tal-ħxuna tal-ispag u l-manifattura tal-materjal tax-xbieki, inkluż għal skopijiet ta' kontroll, għandhom jiġu ddeterminati permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (5) L-Artikolu 16 huwa sostitwit b’dan li ġej: “Artikolu 16 1. Ma għandu jintuża l-ebda mezz li permezz tiegħu l-malja fi kwalunkwe parti tax-xibka tas-sajd tiġi ostakolata jew inkella titnaqqas b'mod effettiv. 2. Il-paragrafu 1 ma għandux jeskludi l-użu ta' ċerti mezzi li jistgħu jostakolaw jew b'xi mod ieħor effettivament inaqqsu l-malja fi kwalunkwe parti tax-xibka tas-sajd iżda li jistgħu jservu biex jipproteġu jew isaħħu x-xibka. Il-Kummissjoni għandha tingħata s-setgħa li tadotta atti ddelegati skont l-Artikolu 48a dwar id-deskrizzjonijiet tekniċi u l-metodu tal-użu u tat-twaħħil ta' dawn il-mezzi. 3 Għandha tiġi ddeterminata lista eżawrjenti ta’ mezzi li jikkonformaw mad-deskrizzjonijiet tekniċi stabbiliti skont il-paragrafu 2, u li jistgħu jitwaħħlu max-xibka tas-sajd, permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (6) L-Artikolu 29 huwa emendat kif ġej: (a) Il-paragrafu 6 huwa sostitwit b’dan li ġej: "6. Il-Kummissjoni għandha tingħata s-setgħa li tadotta atti ddelegati skont l-Artikolu 48a dwar kundizzjonijiet dettaljati għall-applikazzjoni tal-kriterji stipulati fil-paragrafu 2 li l-bastimenti li jaqbżu t-tul totali ta' tmien metri għandhom jissodisfaw sabiex jingħatalhom il-permess li jużaw xbieki tat-tkaxkir bit-travu fiż-żoni stipulati fil-paragrafu 1." (b) għandu jiżdied il-paragrafu 7 li ġej: "7. Il-Kummissjoni għandha tistabbilixxi rekwiżiti operazzjonali għat-trasmissjoni tal-listi biex ikunu pprovduti lill-Kummissjoni mill-Istati Membri kif imsemmi fil-paragrafu 2(c), l-ewwel inċiż, permezz ta’ att ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (7) Fl-Artikolu 29b, il-paragrafu 6 huwa sostitwit b’dan li ġej: "6. L-Istati Membri għandhom jgħarrfu lill-Kummissjoni bil-miżuri tagħhom biex jissodisfaw l-obbligu stabbilit fil-paragrafu 5. Jekk il-Kummissjoni ssib li l-miżuri tal-Istat Membru ma jissodisfawx dak l-obbligu, hi tista' tipproponi emendi għal dawk il-miżuri. Fejn ma jintlaħaq ebda ftehim dwar l-miżuri meħtieġa bejn il-Kummissjoni u l-Istat Membru kkonċernat, il-Kummissjoni tista' tistabbilixxi miżuri bħal dawn permezz ta’ atti ta’ implimentazzjoni. " (8) Fl-Artikolu 34, il-paragrafu 6 huwa sostitwit b'dan li ġej: "6. Ir-regoli tekniċi għall-kejl tas-saħħa tal-magna u d-dimensjonijiet tal-irkaptu għandhom jiġu ddeterminati permezz ta' att ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2)." (9) L-Artikolu 45 huwa sostitwit b’dan li ġej: “Artikolu 45 1. Il-Kummissjoni għandha tingħata s-setgħa sabiex tistabbilixxi, permezz ta’ atti ddelegati adottati skont l-Artikolu 48a, miżuri tekniċi ta' konservazzjoni dwar l-użu ta' rkaptu fiss jew irmunkat jew dwar attivitajiet tas-sajd f'ċerti żoni jew matul ċerti perjodi flimkien mar-Regolament jew b’deroga għalih. Dawk il-miżuri għandhom jitfasslu sabiex jindirizzaw reklutaġġi żgħar jew kbar mhux mistennija ta’ ħut li għadu qed jikber, bidliet fil-mudelli ta’ migrazzjoni jew kwalunkwe bidla oħra fl-istatus tal-konservazzjoni tal-istokkijiet tal-ħut, b'effett immedjat. 2. Fejn il-konservazzjoni tal-istokkijiet ta' organiżmi tal-baħar titlob azzjoni immedjata, il-Kummissjoni tista' tiddeċiedi dwar miżuri temporanji permezz ta' atti ta’ implimentazzjoni biex tirrimedja s-sitwazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(3). 3. Fejn il-konservazzjoni ta' ċerti speċijiet jew inħawi ta' sajd tkun mhedda serjament, u fejn kull dewmien ikun se jirriżulta fi ħsara li tkun diffiċli li tissewwa, Stat Membru jista' jieħu miżuri xierqa ta' konservazzjoni mhux diskriminatorji f'dak li għandu x'jaqsam mal-ilmijiet taħt il-ġurisdizzjoni tiegħu. 4. Il-miżuri msemmija fil-paragrafu 3, flimkien ma' memorandum ta' spjegazzjoni, għandhom jiġu kkomunikati lill-Kummissjoni u lill-Istati Membri l-oħra malli jiġu adottati. Fi żmien għaxart ijiem ta' xogħol mill-wasla ta' komunikazzjoni bħal din, il-Kummissjoni għandha tikkonferma l-adegwatezza u n-natura mhux diskriminatorja ta' tali miżuri, jew titlob il-kanċellazzjoni jew l-emendar tagħhom permezz ta' atti ta’ implimentazzjoni. Id-deċiżjoni tal-Kummissjoni għandha tkun notifikata immedjatament lill-Istati Membri.” (10) Fl-Artikolu 46, il-paragrafu 4 huwa sostitwit b'dan li ġej: "4. Fuq inizjattiva tal-Kummissjoni, jew fuq talba minn xi Stat Membru, il-kwistjoni jekk miżura teknika nazzjonali applikata minn Stat Membru tkunx konformi mal-paragrafu 1 ta' dan l-Artikolu tista' tkun is-suġġett ta' deċiżjoni meħuda mill-Kummissjoni permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 48(2). Jekk tittieħed tali deċiżjoni, għandhom japplikaw it-tielet u r-raba' sottoparagrafi tal-paragrafu 2.” (11) L-Artikolu 48 huwa sostitwit b’dan li ġej: “Artikolu 48 1. Il-Kummissjoni għandha tkun megħjuna mill-Kumitat għas-sajd u l-akkwakultura stabbilit bir-Regolament (KE) Nru 2371/2002. Dak il-kumitat għandu jkun kumitat skont it-tifsira tar-Regolament (UE) Nru. 182/2011. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. 3. Fejn issir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu.” (12) Għandu jiddaħħal l-Artikolu 48a li ġej: "Artikolu 48a 1.1. Is-setgħa ta’ adozzjoni ta’ atti ddelegati hija mogħtija lill-Kummissjoni suġġett għall-kundizzjonijiet stabbiliti f’dan l-Artikolu. 2.2. Id-delega tas-setgħat hija msemmija fl-Artikoli 2(3), 4(4)c, 4(5)b, 16(2), 29(6) u 45(1), u għandha tingħata għal perjodu ta’ żmien indeterminat. 3.3. Id-delega tas-setgħat imsemmija fl-Artikoli 2(3), 4(4)c, 4(5)b, 16(2), 29(6) u 45(1) tista' tiġi rrevokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka ttemm id-delega ta' setgħa speċifikata f’dik id-Deċiżjoni. Din għandha tidħol fis-seħħ fil-jum ta’ wara l-pubblikazzjoni tad-Deċiżjoni f’Il-Ġurnal Uffiċjali tal-Unjoni Ewropea jew f’data iktar tard speċifikata fiha. Ma għandhiex taffettwa l-validità ta’ xi att iddelegat li jkun diġà fis-seħħ. 4.4. Hekk kif tadotta att iddelegat, il-Kummissjoni għandha tinnotifikah simultanjament lill-Parlament Ewropew u lill-Kunsill. 5.5. Att iddelegat adottat skont l-Artikoli 2(3), 4(4)c, 4(5)b, 16(2), 29(6) u 45(1) għandu jidħol fis-seħħ biss jekk ma tiġi espressa l-ebda oġġezzjoni għalih mill-Parlament Ewropew jew mill-Kunsill fi żmien xahrejn minn meta dak l-att jiġi nnotifikat lilhom jew jekk, qabel ma jiskadi dak il-perjodu, il-Parlament Ewropew u l-Kunsill it-tnejn li huma jkunu informaw lill-Kummissjoni li mhumiex se joġġezzjonaw għalih. Dak il-perjodu għandu jkun estiż b'xahrejn fuq l-inizjattiva tal-Parlament Ewropew jew tal-Kunsill." Artikolu 2 Dan ir-Regolament għandu jidħol fis-seħħ fl-20 għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 55, 28.2.2011, p.19. [2] ĠU L 125, 27.4.98, p. 1 [3] ĠU L 55, 28.2.2011, p.13